වැලිකඩ බන්ධනාගාරය තුළ පසුගිය නොවැම්බර් මාසයේ ඇතිවූ ගැටුම පිළිබඳ වාර්තාව ඊයේ (24) පුනරුත්ථාපන හා බන්ධනාගාර ප්‍රතිසංස්කරණ ඇමැති චන්ද්‍රසිරි ගජධීර මහතා වෙත භාරදී තිබේ.අමාත්‍යාංශ නීති උපදේශක ලලිත් අන්ද්‍රාහැන්නදි හිටපු මහාධිකරණ විනිසුරු බන්දුල අතපත්තු, හිටපු නියෝජ්‍ය පොලිස්පති ගුණසේන තේනබදු මහත්වරුන්ගෙන් සමන්විත මෙම කමිටුව ඇමැති ගජධීර මහතා පත් ‍ෙකළේ මෙයට 10 මාසයකට පෙරය.දීර්ඝ කාලයක් මුළුල්ලේ කෙරුණු සාක්කි සටහන් ඇතුළත් පිටු 565කින් සමන්විත මෙම කමිටු වාර්තාවේ නිර්දේශ 17ක් ඇතුළත් වෙයි.වැලිකඩ බන්ධනාගාරය තුළ මෙම කැරැල්ල ඇතිවන අවස්ථාවේ සිටි රැඳවියන්, බන්ධනාගාර උසස් නිලධාරීන්, බන්ධනාගාර ජේලර්වරුන් ඇතුළු සියලුම ක්ෂේත්‍ර නිලධාරින්, විශේෂ කාර්ය බළකා නිලධාරීන්, සිද්ධියෙන් තුවාල ලැබූවන් ඇතුළු පුද්ගලයන් රැසකගෙන් මෙම කමිටුව සාක්කි සටහන් කැරගෙන තිබේ.පුනරුත්ථාපන හා බන්ධනාගාර ප්‍රතිසංස්කරණ අමාත්‍යාංශයේදී ඊයේ (24) ඇමැති ගජධීර මහතාට මෙම කමිටු වාර්තාව පිරනැමීමේ අවස්ථාවට අමාත්‍යාංශ ලේකම් ජි.එස්. විතානගේ, බන්ධනාගාර කොමසාරිස් ජනරාල් චන්ද්‍රරත්න පල්ලේගම මහත්වරුද එක්ව සිටියහ.මෙම වාර්තාව ඇමැතිවරයා අධ්‍යයනය කිරීමෙන් පසුව විශේෂ මාධ්‍ය හමුවක් පැවැත්වීමට නියමිත අතර අදාළ නිර්දේශ ක්‍රියාත්මක කිරීම සිදු කිරීමද එම අධ්‍යයනයෙන් පසුව සිදු කෙරෙනු ඇත..